Duduzane Zuma in Zondo-soekligDuduzane Zuma. (Foto: Dimpho Maja/ANA) Duduzane Zuma het Maandag bewerings deur die voormalige minister van finansies Mcebisi Jonas – dat hy nooit ingelig is oor ŉ vergadering by die omstrede Gupta-familie se huis in Saxonwold nie – as onwaar afgemaak. Oudpres. Jacob Zuma se seun het vandag voor die Zondo-kommissie van ondersoek verskyn en het sý weergawe van gebeure gegee te midde van bewerings dat hy die sogenaamde Gupta-koppelaar was in bewerings van staatskaping wat teen politici en die Guptas gemaak word. Jonas het verlede jaar getuig dat Duduzane, ŉ voormalige sakevennoot van die Guptas, hom na die familie se Saxonwold-herehuis geneem het, waar hy omkoopgeld van R600 miljoen aangebied is om as minister van finansies oor te neem, maar ook te doen wat die Guptas gebied. Duduzane het gesê Jonas se weergawe – dat hy nie geweet het die vergadering, wat in 2016 gehou is, het van Rosebank na die Gupta-woning geskuif nie – is vals. “Hoekom sou hy in my motor spring sonder om te weet waarheen hy gaan? Ek het ŉ oproep ontvang terwyl ek saam met Jonas by die Park Hyatt-hotel was en daar is besluit om die vergadering in Saxonwold te hou. “Ek het vir Jonas gesê ons moet vir privaatheid na Saxonwold gaan.” Duduzane het voorheen al die vergadering met Jonas bevestig. Toe het hy gesê dit was om “sekere gerugte” tussen die oud-adjunkminister en die sakeman Fana Hlongwane, na wie Duduzane as “oom” verwys, uit te stryk. Hy het gesê daar was gerugte dat Jonas beweer het Hlongwane het hom “afgepers” en dat hy dit nodig geag het om die twee te help versoen. Adv. Phillip Moekoena, die getuienisleier, het Duduzane gevra waarom die vergadering nie eerder by sy eie Saxonwold-huis of by ŉ kantoor, eerder as die Gupta-woning, gehou is nie. “Jy en mnr. Hlongwane was na aan mekaar. Die vergadering is nie in privaatheid by jou huis of kantoor gehou nie. Is dit só gedoen bloot omdat daar ŉ Gupta-broer sou wees,” het Mokoena dit aan Duduzane gestel. Duduzane het gesê dit was nie die geval nie. Adjunkhoofregter Raymond Zondo, voorsitter van die kommissie, wou by Duduzane weet hoekom hy, wat nog glad nie vir Jonas ontmoet het of selfs sy foonnommer gehad het nie, die vergadering tussen Jonas en Hlongwane sou fasiliteer. Duduzane het getuig hy het dit uit sy eie gedoen omdat hy bekommerd was oor die moontlike negatiewe uitwerking van die gerugte. Jonas het destyds getuig Duduzane het die vergadering deur oproepe en SMS’e gereël. Die twee het eindelik by die peperduur Hyatt-hotel ontmoet, waar Duduzane heeltyd gesê het dat sy pa baie van Jonas hou. Jonas het getuig hy is daarna na die Gupta-huis geneem om “meer mense” in privaatheid te ontmoet. Hy het getuig Hlongwana was ook daar. Ajay Gupta het Jonas dáár die posisie van minister van finansies én R600 miljoen aangebied om in ŉ rekening enige plek ter wêreld te versteek. Ajay het by Jonas gespog dat die familie ander mense ryk maak, ook vir Duduzane, wat volgens hom ŉ miljardêr geword het. Jonas het getuig Hlongwana en Duduzane het nie ŉ woord gerep terwyl die aanbiedinge gemaak is nie. Volgens Jonas se weergawe het Ajay hom daar en dan boonop R600 000 aangebied toe hy opgestaan het om te vertrek vir ŉ vlug na Kaapstad. Jonas het getuig hy het al twee aanbiedinge van die hand gewys en is weg by die Gupta-huis. Duduzane word aangekla van oortredings wat verband met die R600 miljoen-omkoopgeld, maar ontken enige betrokkenheid daarby ten sterkste.